## Odluka o potanjim uvjetima za osnivanje i rad predstavništava inozemnih banaka u Republici Hrvatskoj

### NN 32/1999 (2.4.1999.), Odluka o potanjim uvjetima za osnivanje i rad predstavništava inozemnih banaka u Republici Hrvatskoj

# HRVATSKA NARODNA BANKA

Na temelju članka 21. stavak 3. Zakona o bankama ("Narodne novine" broj
161/98) i članka 67. stavak 1. točka 23. Zakona o Hrvatskoj narodnoj banci
("Narodne novine" broj 35/95), Savjet Hrvatske narodne banke na sjednici
održanoj 26. ožujka 1999. godine, donio je

## **ODLUKU**

### **O POTANJIM UVJETIMA ZA OSNIVANJE I RAD PREDSTAVNIŠTAVA INOZEMNIH BANAKA U REPUBLICI HRVATSKOJ**

I.

U Republici Hrvatskoj inozemna banka može pod uvjetom uzajamnosti osnovati
predstavništvo radi istraživanja tržišta u oblasti financijsko-bankovnog
poslovanja, radi obavljanja propagandnih i informativnih poslova i radi
svog predstavljanja.

Iznimno od odredbe stavka 1. ovog članka uvjet uzajamnosti ne odnosi
se na inozemne banke koje imaju sjedište u zemljama članicama Svjetske
trgovinske organizacije.

Predstavništvo inozemne banke ne može obavljati poslove iz članaka 35,
36. i 37. Zakona o bankama.

II.

Predstavništvo inozemne banke mora imati jamstvo banke osnivača da će
izmiriti sve obveze koje nastanu u Republici Hrvatskoj u svezi s radom
predstavništva.

III.

Inozemna banka može sama ili zajedno s drugom inozemnom bankom otvoriti
predstavništvo u Republici Hrvatskoj.

Tvrtka inozemne banke mora sadržavati naznaku kojom se ističe da je
riječ o predstavništvu.

Predstavništvo inozemne banke je sastavni dio inozemne banke i nema
svojstvo pravne osobe te radi za račun inozemne banke - osnivača.

Inozemna banka koja ima predstavništvo u Republici Hrvatskoj može otvoriti
i više predstavništava.

IV.

Predstavništvo je dužno u svom radu držati se propisa Republike Hrvatske.

Nadzor primjene propisa Republike Hrvatske kod predstavništva obavljaju
Hrvatska narodna banka i nadležni organi za poslove inspekcije u okviru
svojih nadležnosti.

V.

Predstavništvo inozemne banke može se osnovati i početi s radom nakon
upisa u Registar predstavništava inozemnih banaka u Republici Hrvatskoj
koji se vodi u Hrvatskoj narodnoj banci (u daljnjem tekstu: Registar).

O upisu predstavništva u Registar na zahtjev inozemne banke - osnivača,
Hrvatska narodna banka donosi rješenje koje se objavljuje u "Narodnim novinama"
o trošku inozemne banke.

VI.

Zahtjev za upis u Registar sadrži:

- tvrtku osnivača,

- tvrtku i sjedište predstavništva,

- djelatnost predstavništva.

Uz zahtjev za upis u Registar inozemna banka je dužna podnijeti:

1. opis poslova koje će predstavništvo obavljati,

2. ovjerenu izjavu banke osnivača da preuzima odgovornost za sve obveze
koje nastanu u Republici Hrvatskoj u svezi s radom predstavništva,

3. imena osoba koje će voditi predstavništvo, te priložiti njihov životopis,

4. potvrdu institucije za nadzor banke zemlje sjedišta inozemne banke
da je ona odobrila namjeravano osnivanje predstavništva u Republici Hrvatskoj
ili da takvo odobrenje nije potrebno,

5. uvjerenje o postojanju uzajamnosti, tj. uvjerenje da zemlja sjedišta
inozemne banke dozvoljava hrvatskim bankama otvaranje predstavništva u
toj zemlji, ako to uvjerenje zatraži Hrvatska narodna banka, osim u slučaju
iz članka 1. stavak 2. ove Odluke.

U postupku po zahtjevu za upis u registar predstavništava inozemnih
banaka Hrvatska narodna banka će prethodno zatražiti mišljenje institucije
zemlje u kojoj strana banka ima sjedište, a koja je ovlaštena za nadzor
poslovanja te strane banke.

U slučaju da Hrvatska narodna banka utvrdi da se u mišljenje ili nadzor
ovlaštene institucije iz prethodnog stavka ovog članka ne može sa sigurnošću
pouzdati, donijet će rješenje kojim se odbija zahtjev za upis u registar
predstavništava inozemnih banaka.

VII.

Hrvatska narodna banka donosi rješenje o promjeni sjedišta i odgovorne
osobe u predstavništvu, na zahtjev predstavništva inozemne banke.

Zahtjevu iz stavka 1. ovog članka prilaže se i odluka osnivača o takvoj
promjeni.

VIII.

Hrvatska narodna banka donosi rješenje o brisanju predstavništva iz
Registra na zahtjev osnivača, ako predstavništvo više ne udovoljava uvjetima
propisanim ovom Odlukom ili ako se utvrdi da strana banka - osnivač nema
odobrenje ili je izgubila odobrenje za obavljanje bankovnih poslova u zemlji
u kojoj ima sjedište.

U rješenju iz stavka 1. ovog članka odredit će se rok za prestanak rada
predstavništva koji ne može biti duži od 6 mjeseci.

IX.

Hrvatska narodna banka dužna je zahtjevu za otvaranje predstavništva,
o promjeni sjedišta i odgovorne osobe u predstavništvu, te o brisanju predstavništava
iz Registra odlučiti u roku od 60 dana od dana uredno podnesenog zahtjeva.

Nepotpune zahtjeve će Hrvatska narodna banka odbaciti rješenjem ako
se u roku od 15 dana od dana obavijesti Hrvatske narodne banke ne upotpune
u skladu sa zahtjevima iz te obavijesti.

Hrvatska narodna banka na zahtjev iz stavka 1. ovog članka naplaćuju
upravnu pristojbu.

Rješenje Hrvatske narodne banke je konačno i protiv njega se može pokrenuti
upravni spor.

X.

Predstavništva inozemnih banaka koja su poslovala na dan stupanja na
snagu ove Odluke nastavljaju poslovati na način i pod uvjetima pod kojima
su poslovala do stupanja ove Odluke na snagu.

XI.

Ova Odluka stupa na snagu idućeg dana od dana objave u "Narodnim novinama".

Danom stupanja na snagu ove Odluke prestaje važiti Odluka o potanjim
uvjetima za osnivanje i rad predstavništava inozemnih banaka u Republici
Hrvatskoj ("Narodne novine" broj 104/93).

O.br. 481/99.
Zagreb, 26. ožujka 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 32/1999-644